**Tehniline kirjeldus**

**Tellitava teenuse üldine kirjeldus:**

1. Tööobjekti töömaht on hinnanguline. Tegelik tasustatav maht on objektil aktiga vastuvõetud töömaht, mis võib erineda kirjeldatud mahust. Oluline on teostada kõik kirjeldatud nõutavad tööd objektil.
2. Töö teostaja peab täitma juhendeid „RMK keskkonnanõuded mootorsõidukitega ja saagidega töötamisel“ ja „RMK nõuded isikukaitsevahendite kasutamiseks“.
3. Tellija poolt antakse töövõtjale tööala piiride kohta \*.kml formaadis failid. Töövõtja peab ennast varustama seadmete ja tarkvaraga, milles antud formaadis faile on võimalik kasutada.
4. Töödega ei tohi alale tekitada pinnasekahjustusi. Tekkinud roopad tuleb tasandada esimesel võimalusel, kuid hiljemalt enne töö üleandmist tellijale.
5. Kõikidelt tööaladelt tuleb koristada prügi ja see nõuetekohaselt utiliseerida.
6. Tööde teostamisega ei tohi kahjustada külastustaristut, kasvavaid puid, pinnast, teekatendit, liikluskorraldusvahendeid, elektriliini, külgnevate kinnistute vara ning teisi objekte. Tööde teostaja kohustub hüvitama kõik oma tegevusega või tegevusetusega tekitatud kahjud.
7. Kõik vajalikud täiendavad kooskõlastused tööde läbiviimiseks (Päästeamet, Transpordiamet, elektri õhuliinide valdajad,  kohalik omavalitsus jms) hangib pakkuja ja katab kõik sellega kaasnevad kulud. Samuti on pakkuja kanda kõik kulud, mis kaasnevad hinnapakkumise koostamisega ja objekti eelneva ülevaatusega.
8. Tööde teostamise ajal tuleb töövõtjal tagada inimeste ohutus, tähistada tööobjekti ohutsoonid ning tagada, et kõrvalised isikud ei satuks ohutsooni. Töövõtjal tuleb tagada liikluse nõuetekohane reguleerimine tööde teostamise ajal.

**Tööobjekt - Ubja kaevanduse varinguaugud ja- alad**

1. Tööobjekt asub Lääne-Viru maakonnas Rakvere vallas Ubja külas **Jaanilepiku,** **Kaevuri ja Rajaotsa** (66101:001:0110; 77001:001:0137, 77001:001:0767) katastriüksustel.
2. Töö eesmärgiks on maastikupildi taastamine.
3. Teostatavad tööd:

**3.1. Varinguaukude täitmine**

* Tööalal tuleb täita **kokku 34 varinguauku**.
* Suurim täitmist vajav varinguauk on suurusega ca 50 m3. Ühe augu suurus on ca 4 m3, viis auku on suurusega kuni 2 m3 ning ülejäänud augud on suurusega ca 1 m3. Kokku on täitmist vajavat ruumi ca **91 m3**.
* Kaevuri katastriüksuse augud asuvad avatud rohumaal.
* Rajaotsa katastriüksusel on ka üks auk avausega kaevanduskäikudesse - **seda mitte sulgeda**, kuna kaevanduskäike võivad kasutada nahkhiired.
* Suuremad vajumisaugud tuleb suures osas täita **teisese toormega** (näiteks põlevkivi kaevandamisel tekkinud aheraine parooda). Teisese toorme kasutamise kohta tuleb tellijale esitada ka materjali päritolu ja tüüpi tõendav dokument! Tegemist ei tohi olla keskkonnale ohtlike jäätmetega (nt poolkoks). Hilisema metsastamise eemärgil tuleb augud katta 20-30 cm tüseduse kasvupinnasega.
* Madalatesse lohkudess piisab kasvupinnasest. Aukudele tuleb kasvupinnast tuua varuga (peal väikesed kuhjatised), sest materjal võib vajuda.

**3.2. Raietööd**

* Jaanilepiku ja Rajaotsa katastriüksustel asuvad augud on puude vahel ja vajavad ligipääsuks vähesel määral võsa- või üksikpuude raiet.
* Raiutavad puud, võsa ja põõsad tuleb eemaldada võimalikult maapinna lähedalt paralleelselt maapinnaga.
* Raiutud puitmaterjal tuleb utiliseerida, lubatud on ka raidmete põletamine. Põletamiseks tuleb valida vähese või monoliidsema taimestikuga koht. Lõkkekohti peab olema võimalikult vähe. Põletamine on keelatud tuleohtlikul perioodil ja järgida tuleb tuleohutuse nõudeid.
* Tööalale ei tohi jääda raidmeid, mis on jämedamad kui 5 cm ja pikemad kui 50 cm**.**

**3.3. Jäätmete likvideerimine**

* Jaanilepiku katastriüksusel paiknevalt vanalt staadionilt tuleb amortiseerunud konstruktsioonid (jalgpalliväravad, korvpallikorv) ja muud jäätmed likvideerida ning nõuetekohaselt utiliseerida.
* Varinguaukudest tuleb enne nende täitmist võimalusel likvideerida ja nõuetekohaselt utiliseerida olmejäätmed. Nt tellised jms mineraalne materjal võib jääda aukudesse täiteks.


**3.4. Metsastamine**

* Asendiplaanil punase punktiiriga piiritletud ala (ca 2 ha) tuleb metsastada hariliku männiga (kokku ca 5200 potitaime).
* Istutamisel peab taimede omavaheline kaugus reas olema 1,6-1,8 meetrit ning taimede ridade omavaheline kaugus ca 2 m.
* Enne taimede istutamist tuleb maapind ette valmistada (mineraliseerida) sirgete ridadena soovitavalt „lapilööjaga“. Juhul, kui varasemal rasketehnikaga varinguaukude täitmisel tekib oht uuteks varinguaukude tekkeks, võib tööjuhiga eelnevalt kooskõlastades ka muid maapinna ettevalmistusviise kasutada.
* Istutatavatel taimedel peab olema sertifikaat ja taimepass.

1. **Piirangud**

* Kogu kaevanduse ala on kaitsealuste nahkhiirte leiukoht ning nad kasutavad vanu mahajäetud kaevanduskäike talvitumispaikadena. Rajaotsa katastriüksusel (77001:001:0767) on ühe šurfi põhjas avaus kaevanduskäikudesse. Kahe täidetava augu vahel asuv avausega šurf jääb pinnasega täitmata. Tööde ajaks šurf märgistatakse.
* Tööd tuleb teostada kandva pinnasega, tööde käigus tuleb vältida pinnasekahjustuste tekitamist. Pinnasekahjustuste tekkimisel tuleb kahjustused tööde lõppedes siluda.
* **Tööd on soovitatav läbi viia väiketehnika abil.** Rasketehnikaga on oht uute varinguaukude tekkeks.

1. Tööde teostamise tähtaeg **30. september 2025.**
2. Asendiplaan:



Lisad:

Lisa 1 – Ubja varinguaugud ja metsastatav ala